ຊາວມຽນ​ມາ ມີ​ຄວາມ​ເປັນຫ່ວງວ່າ ການ​ເລືອກ​ຕັ້ງ​ປີ​ນີ້ ຈະບໍ່ທ່ຽງ​ທຳ​ (ວີດີໂອ ພາສາລາວ)
​ຊາວມຽນມາ ມີ​ຄວາມ​ເປັນ​ຫ່ວງ ກ່ຽວ​ກັບ​ການກະ​ກຽມ ແລະ ການຂາດການ​ວາງ​ແຜນລ່ວງ​ໜ້າ​ ກ່ອນ​ການ​ເລືອກ​ຕັ້ງ​​ ໃນ​ເດືອນ​ພະ​ຈິກ ທ້າຍປີນີ້.
ມຽນມາມີໝາຍກຳນົດ ຈັດການປ່ອນບັດເລືອກຕັ້ງແຫ່ງຊາດ ໃນເດືອນພະຈິກທ້າຍປີນີ້ ຊຶ່ງຄາດກັນວ່າ ຈະຮວມທັງການລົງ ປະຊາມະຕິ ອັນເປັນຂີດໝາຍ ໃນການປ່ຽນແປງທີ່ສຳຄັນ ກ່ຽວ ກັບລັດຖະທຳມະນູນຂອງປະເທດ ແຕ່ກໍມີຄວາມເປັນຫ່ວງເພີ້ມ ຂຶ້ນວ່າ ລັດຖະບານ ກຳລັງ ເອົາບາດກ້າວທີ່ຈຳເປັນ ເພື່ອກະກຽມ ການປ່ອນບັດຢ່າງເສລີແລະຍຸດຕິ ທຳຫລືບໍ່ Steve Herman ນັກຂ່າວວີໂອເອຫາກໍ່ກັບມາຈາກມຽນມາ ແລະ ສົ່ງລາຍງານມາ ຈາກຫ້ອງການ ປະຈຳເຂດເອເຊຍອາຄະເນ ທີ່ ບາງກອກ ຊຶ່ງ ກິ່ງສະຫວັນ ຈະນຳເອົາລາຍລະອຽດ ມາສະເໜີທ່ານ ການເລືອກຕັ້ງໃນມຽນມາ ຊຶ່ງຄາດວ່າຈະມີຂື້ນ ໃນເດືອນພະຈິກທ້າຍປີນີ້ ແຕ່ວ່າ ໄດ້ເກີດ ມີຄວາມເປັນຫ່ວງກ່ຽວກັບເລື້ອງຂາດການກະກຽມ ໂດຍສະເພາະ ການວາງແຜນໃນຂອບ ເຂດອັນກວ້າງຂວາງທີ່ຈຳເປັນ ເພື່ອຮວມເອົາບັນດາຊົນຊາດຊົນເຜົ່າຕ່າງໆ ທີ່ຢູ່ໃນຂົງ ເຂດສອກ ຫລີກຫ່າງໄກ ໃຫ້ເຂົ້າມາຮ່ວມນຳ ນັກວິເຄາະ Yan Myo Thein ທີ່ເຄີຍເປັນອະດີດນັກໂທດການເມືອງ ມາເກືອບສາມປີ ກ່າວວ່າ ທ່ານມີຄວາມເປັນຫ່ວງວ່າ ລັດຖະບານຈະຕັດສິນໃຈ  ບໍ່ຈັດໃຫ້ມີການປ່ອນບັດ ຢູ່ໃນຂົງເຂດທີ່ມີບັນຫາຕ່າງໆບ່ອນທີ່ພັກຝ່າຍຄ້ານ ທີ່ໃຫຍ່ທີ່ສຸດ ມີຄວາມເຂັ້ມແຂງນັ້ນ ທ່ານ Yan Myo Thein ກ່າວວ່າ ໂຄສົກພັກສັນນິບາດແຫ່ງຊາດເພື່ອປະຊາທິປະໄຕ ຫລື NLD ທ່ານ Nyan Win ກ່າວຕໍ່ ວີໂອເອ ວ່າ ພັກຂອງທ່ານ ມີຄວາມເປັນຫ່ວງຄືກັນ ກ່ຽວກັບບັນຫາເຫລົ່ານັ້ນ ທ່ານ Nyan Win ກ່າວວ່າ “ພວກເຮົາຄວນທີ່ຈະມີຄວາມເປັນຫ່ວງ ອີງຕາມສິ່ງທີ່ໄດ້ເກີດ ຂື້ນໃນການເລືອກຕັ້ງພິເສດ ປີ 2012 ທີ່ເນຶ່ອງ ມາຈາກເຫດຜົນດ້ານຄວາມປອດໄພ ພວກ ເຈົ້າໜ້າທີ່ ບໍ່ໄດ້ອະນຸຍາດໃຫ້ປ່ອນບັດຢູ່ສາມເຂດ ໃນລັດ Kachin ທີ່ພັກ NLD ສົມຄວນ ທີ່ໄດ້ຮັບໄຊຊະນະຢ່າງຖ້ວມລົ້ນ ພວກເຮົາຄາດວ່າ ສິ່ງເຫລົ່ານີ້ອາດຈະເກີດຂື້ນອີກ ໃນ ການເລືອກຕັ້ງຄັ້ງຈະມານີ້ ” ແຕ່ເຖິງແມ່ນວ່າ ຖ້າຫາກການບ່ອນບັດ ຢູ່ເຂດທີ່ໝັ້ນຂອງພັກ NLD ໄດ້ຖືກຍົກເລີກໄປ ໂຄສົກທ່ານນີ້ກ່າວວ່າ ພັກຂອງທ່ານກໍບໍ່ມີແຜນທີ່ຈະຄັດຄ້ານຫລືບອຍຄອດການເລືອກຕັ້ງ ທ່ານ Nyan Win ກ່າວຕື່ມວ່າ ພັກສັນນິບາດແຫ່ງຊາດເພື່ອປະຊາທິປະໄຕ ໄດ້ຮັບໄຊຊະນະການຢ່າງ ເຕັມທີ່ໃນການ ເລືອກຕັ້ງທັງສອງຄັ້ງ ທີ່ຕົນເຂົ້າຮ່ວມ ນັບແຕ່ໄດ້ສ້າງຕັ້ງຂຶ້ນມາໃນປີ 1988 ແຕ່ວ່າ ລັດ ຖະບານທະຫານ ໄດ້ປະຕິເສດບໍ່ຍອມ ຮັບຮູ້ຜົນຂອງການປ່ອນບັດ ປີ 1990 ເຮັດໃຫ້ຜູ້ ນຳພັກສັນນິບາດແຫ່ງຊາດເພື່ອປະຊາທິປະໄຕ ທ່ານນາງ Aung San Suu Kyi ໄດ້ ຖືກກັກບໍລິເວນ ນັກວິເຄາະ Yan Myo Thein ບໍ່ມີຄວາມສົງໄສເລີຍວ່າ ຜົນຈະອອກ ມາເປັນຢ່າງໃດ ຖ້າຫາກການປ່ອນບັດ ໃນທົ່ວປະເທດ ຈັດຂຶ້ນຢ່າງຖືກ ຕ້ອງຕາມກົດໝາຍ ທ່ານ Yan Myo Thien ກ່າວວ່າ ແຕ່ແນວໃດກໍຕາມ ຍັງມີບັນຫາອີກອັນນຶ່ງ ທີ່ຜູ້ນຳພັກສັນນິບາດແຫ່ງຊາດ ເພື່ອປະຊາ ທິປະໄຕ ແລະຜູ້ໄດ້ເຄີຍຮັບລາງວັນໂນແບລຂະແໜງສັນຕິພາບ ຈະຕ້ອງໄດ້ປະເຊີນໜ້າ ວັກນຶ່ງຢູ່ໃນລັດຖະມຳມະນູນ ໄດ້ໃຫ້ສິດແກ່ທະຫານ ໃຊ້ອຳນາດຢັບຢັ້ງ ຕໍ່ການປ່ຽນແປງ ລັດຖະທຳມະນູນໃດໆ ຮວມທັງວັກທີ່ຫ້າມ ການເລືອກເອົາປະທານາທິບໍດີ ທີ່ມີສາມີຫລື ພັນລະຍາ ຫລືພວກລູກໆເປັນຊາວຕ່າງດ້າວ ຫລາຍຄົນເຊື່ອວ່າ ນີ້ແມ່ນຂຽນຂຶ້ນໂດຍ ສະເພາະເຈາະຈົງ ເພື່ອປ້ອງກັນບໍ່ໃຫ້ ທ່ານນາງ Suu Kyi ມາເປັນປະທານາທິບໍດີ Steve Herman ນັກຂ່າວ ວີໂອເອ ກ່າວວ່າ ບໍ່ວ່າສິ່ງໃດຈະເກີດຂື້ນໃນໄລຍະ ສອງສາມ ເດືອນຂ້າງໜ້ານີ້ ຈະມີການຈັບຕາເບິ່ງ ຢ່າງໃກ້ຊິດ ຢູ່ໃນທົ່ວຂົງເຂດ ແລະໃນແຫ່ງອື່ນໆ ເພື່ອໃຫ້ເປັນທີ່ແນ່ນອນວ່າ ລັດຖະບານມຽນມາ ແລະພັກທີ່ປົກຄອງປະເທດຢູ່ໃນເວລານີ້ ມີຄວາມຈິງຈັງຫລືບໍ່ ກ່ຽວກັບການນຳເອົາມຽນມາ ກ້າວໄປໜ້າ ສູ່ປະຊາທິປະໄຕ